নারুতো
নারুতো (ナルト) (ইংরেজি: Naruto) মাসাশি কিশিমোতোর একটি মাঙ্গা সিরিজ। এটি নারুতো উযুমাকি নামক একজন কিশোর নিনজা সম্পর্কিত গল্প যে প্রতিনিয়ত নিজের স্বীকৃতি খোঁজে এবং তার গ্রামের হোকাগে (গ্রামের দলপতি এবং সবচেয়ে শক্তিশালী ব্যক্তি) হওয়ার স্বপ্ন দেখে। সিরিজটি কিশিমোতোর ওয়ান-শট মাঙ্গা কারাকুরি(১৯৯৫) উপর ভিত্তি করে তৈরি যেটি আকামারু জাম্পের আগস্ট ১৯৯৭ সংস্করণে প্রকাশিত হয়েছিল। এরপর শনেন জাম্প ম্যাগাজিনে ১৯৯৯ থেকে ২০১৪ পর্যন্ত ৭২টি ভলিউমে প্রকাশ পায়। নারুতো ইতিহাসের সর্বাধিক বিক্রিত তৃতীয় মাঙ্গা সিরিজ, যেটি সারা বিশ্বের ৩৫টি দেশে ২৩৫ মিলিয়ন কপি বিক্রি করেছে। নারুতো মাঙ্গা থেকে ধার নিয়ে অ্যানিমে টিভি সিরিজ করা হয়, যেটি জাপানে ২০০১ থেকে ২০০৭ পর্যন্ত ২২০টি পর্ব সম্প্রসারিত হয়। এর ইংরেজি রুপান্তর করে সিরিজটি সম্প্রসারিত করে কার্টুন নেটওয়ার্ক ২০০৫ থেকে ২০০৯ পর্যন্ত। নারুটোর সিকুয়েল সিরিজ নারুতো শিপুডেন সম্প্রচার করা শুরু হয় ২০০৭ সালের জানুয়ারিতে এবং ৫০০ পর্বের পর ২০১৭ সালে সমাপ্ত হয়।